**POLETJE S SOSEDNJIMI PRIJATELJI**

**Po starih poteh minigolfa**

Zaradi dobrega sodelovanja s podjetjem Talum d.d. in Občino Kidričevo, smo prišli do novega skupnega projekta - oživitev starega mini golfa v Kidričevem.

Z malo sredstev in veliko dobre volje in pozitivne energije, smo se v soboto, 18. julija 2015 na starem igrišču mini golfa v Kidričevem – pri zapuščenem kopališču, zbrali člani skupine Sosednji prijatelji Kidričevo, skupaj s podžupanjo gdč. Anjo Rajher, da bi uredili ter na nek način prenovili steze mini golfa, katerih naša želja je, da ponovno dobijo svojo žal že pozabljeno vlogo zbliževanja in zabavanja,
tako mladih kot starejših občanov.  Zbrali smo se ob 16. uri, ter kljub vročini takoj poprijeli za lopate in motike. Očistili smo mah s stez in izkopali ploščice, pometli…

Delali smo do približno 20. ure. Nato smo odšli v bližnjo picerijo Atila, ki nam je podarila dobre pizze, za katere se izredno zahvaljujemo.
Akcija Oživimo mini golf, se je še nadaljevala s 3. Poletnimi dejavnimi dnevi za otroke, mlade in starše, v avgustu 2015.

Izredno se zahvaljujemo, vsem ki nam mladim stojijo ob strani, nas spodbujajo, in finančno pomagajo. Mladi se zavedamo in smo ponosni, da lahko v času počitnic nekaj prostovoljno koristnega naredimo za svoj kraj.

**Andreja PEVEC PODGORNIK**

**3. POLETNI DEJAVNI DNEVI za otroke, mlade in starše**

**DEJAVNA DNEVA  - TOREK IN SREDA**

11. in 12. avgusta smo Sosednji prijatelji Kidričevo ponovno pripravili poletna dejavna dneva za otroke iz občine Kidričevo. Glavni namen je bila ponovna obuditev mini golf igrišča pri kopališču. Pozabljena atrakcija bo v kratkem spet zažela in bo pripravljena za uporabo, ki pa jo bodo popestrile naslikane rože, ki smo jih poslikali skupaj z otroci, ki jih je bilo oba dneva čez 20. Večera smo popestrili s Kinom pod zvezdami, kjer smo v dveh nočeh prikazali 5 filmov: Robote in Veliko ribo ter v sredo Čebelji film, Zgodbo o Johnu Lennonu in Črnega laboda. Omenjenega se je tudi letošnje leto udeležilo kar nekaj gledalcev, obe noči okrog 100. Sredin dan pa se je odvijal v duhu športa in iger. Z otroci smo igrali košarko, badminton in se preizkusili v gimnastiki v Športni dvorani Kidričevo. Tako smo tudi letos zadovoljno pripravili in realizirali dejavnosti.

**Patrik KOMLJENOVIĆ,**pomočnik predsednika skupine

**5. SKUPINSKI POLETNI IZLET V TERME ČATEŽ**

V četrtek, 13. avgusta 2015 smo se skupina Sosednji prijatelji Kidričevo ponovno odpravili na izlet v terme Čatež, ki ga organiziramo že 5. leto zapored. Lahko bi rekli, da je bil le-ta izlet sprostitev in nagrada po prejšnjih dneh, ko smo marljivo prenavljali mini golf ter organizirali športne delavnice.  Ob 8. uri zjutraj se nas je na avtobusni postaji v Kidričevem zbralo 22 počitnikarjev. Ko  smo prispeli v Čatež, nismo odlašali – takoj smo skočili v hladne bazene. Dan je bil poln norij, veselja, tudi okusne hrane ni manjkalo, predvsem pa smo se na izletu noro zabavali. Nekateri so uživali na brisačah s kakšno dobro knjigo v rokah, drugi pa na toboganih in v bazenih.  A zabave po koncu kopanja v termah, ni bilo konec.  Kot vedno, smo odšli v lunapark, kjer je tistim bolj pogumnim adrenalin v žile pognal kar vlakec smrti - Čateški Tornado. Spet drugi pa so uživali ob sladkorni peni in igranju iger na stojnicah. Po lepem, a utrujajočem dnevu smo se povsem izčrpani vrnili na avtobus in vrnili domov v poznih večernih urah.

**Andreja PEVEC PODGORNIK**, tajnica skupine

**Zahvaljujemo se** županu go. Antonu Leskovarju in občinski upravi, za pomoč pri organizaciji letošnjih dejavnih dni, upravi Taluma in Restavraciji Pan,

pekarni Strnad, ki nam je podarila štručke, pripravljateljem dejavnih dni, vsem našim članom, spremljevalkam, staršem in otrokom, ki so se povabilu odzvali v lepem številu.

 Hvala pa še vsem voditeljem skupine, ki ste zavzeto bdeli nad organizacijo.

Velika hvala!

**Žan JERENKO,** predsednik skupine